SALZBURG EN PASSIESPEL
Hierdie is 'n kort toer na Salzburg, wat ook die tienjaarlikse Passiespel in Oberammergau insluit
01 - 08 September (R31 860 plus *verpligte uitgawes van ongeveer R8 070)
Ons bring drie aande in die Oostenrykse musiekstad Salzburg deur en besoek o.a. die Oostenrykse platteland bekend as die Salzkammergut – ook bekend as 'n aardse paradys! Dis 'n pragtige natuurgebied met sneeubedekte berge, talle mere, romantiese klein dorpies en uitsonderlike natuurverskynsels.
Een van die gewildste dorpies in dié omgewing is Hallstatt, 'n sprokiesmooi Wêrelderfenisgebied wat tussen berg en meer lê. 'n Besoek aan St Wolfgangmeer is eweneens 'n belewenis.
In Salzburg kan u kies tussen verskeie opsionele konserte soos 'n Marionette-vertoning of 'n verskeidenheid Mozart- en ander konserte.
Een van die hoogtepunte van 'n besoek aan Salzburg is om die kasteelkompleks (Hohensalzburg) op 'n heuwel in die stad te besoek. Hierdie kasteel is die bes bewaarde kasteel uit vergange se dae in Oostenryk.